– Vi leter etter tre unge menn, forteller innsatsleder Nicolai Backe-Henden i Oslo-politiet til NRK.

Innsatsleder Nicolai Backe-Henden sier at hendelsen er alvorlig. Foto: Fouad Acharki / NRK

Politiet fikk melding om knivstikkingen klokken 19.55 mandag.

Hendelsen skjedde på en lekeplass i populære Sofienbergparken. Det var et vitne som ringte til politiet.

Den unge mannen var bevisstløs og skal ha blitt knivstukket et uvisst antall ganger. Fornærmede, en mann i midten av 20-årene, er innlagt på Ullevål sykehus.

Tilstanden hans er kritisk, men stabil, opplyser kriminalvakten i Oslo politidistrikt mandag kveld, ifølge NTB.

– Han er blitt operert for livstruende skader, bekrefter vaktleder ved kriminalvakta, Roger Hjertø, til NTB klokken 1 natt til tirsdag.

Ifølge Hjertø avhører politiet flere vitner utover natta.

Vi samler informasjon og prøver med det å jobbe fram hvem gjerningspersonene er, så vi er ikke nær pågripelse per nå, sier han.

Laster Twitter-innhold Kunne ikke laste innhold, men du kan gå til twittermeldingen.

Foreløpig ikke avhørt

– Det kan se ut til at gjerningspersonene kjente offeret, det kan ha vært en relasjon der, sier operasjonsleder i politiet, Cathrine Sylju.

Politiet har foreløpig ikke fått avhørt mannen. De ønsker ikke på nåværende tidspunkt å si noe om dette er en person de kjenner til fra før av eller ikke.

– Vi har ikke snakket med han. Han var allerede tatt hånd om av ambulansepersonell da politiet kom fram, sier Sylju.

Kriminalvakta er også på stedet og jobber med å sikre spor i området. Foto: Fouad Acharki / NRK

Ønsker tips

Politiet sier det ikke er kommet meldinger om at noen andre har blitt alvorlig skadet i hendelsen. En annen person på stedet skal ha fått lettere skader.

Politiet avhører nå flere vitner. De sier at det var mange som så hendelsen.

De ber også andre som kan ha sett eller hørt noe om å ta kontakt med dem så fort som mulig.